b"\n_START_ARTICLE_\nKamamber\n_START_PARAGRAPH_\nKamamb\xc3\xaar   (francosko  Camembert) je mehak francoski sir z belo plemenito plesnijo.\n_START_SECTION_\nZna\xc4\x8dilnosti\n_START_PARAGRAPH_\nZa mnogo ljudi je kamamber sinonim za francoske sire. _NEWLINE_Povr\xc5\xa1ina sir\xc4\x8dka je prekrita s sne\xc5\xbeno belo plesnijo Penicillium candidum, zrel kamamber pa je lahko rahlo krem barve. Ob robovih je vidna rde\xc4\x8da ma\xc5\xbea, ki lahko preide preko celega sir\xc4\x8dka. Testo je belkaste do rumenkaste barve, glede na stopnjo zrelosti tudi transparentno rumene. Testo je mehko, elasti\xc4\x8dno in plasti\xc4\x8dno. V za\xc4\x8detku zorenja so na prerezu vidni sloji, prav tako je dopustno nekaj drobnih o\xc4\x8desc, ki pa morajo izginiti med zorenjem. Mladi sir je rahlo kiselkastega okusa, zrel kamamber pa ima rahel okus po gobah. Zrel sir se vda na pritisk, vendar ne sme te\xc4\x8di. _NEWLINE_Kamember oblikujejo v nizke hleb\xc4\x8dke, visoke 2,50 do 3,50\xc2\xa0cm, s premerom 10,00 do 11,00\xc2\xa0cm, te\xc5\xbeke okoli 240 do 280 gramov. _NEWLINE_\xc2\xbbPetit camambert\xc2\xab\xc2\xa0ima premer 8,00 do 8,50\xc2\xa0cm, vi\xc5\xa1ino 2,50 do 3,50\xc2\xa0cm in te\xc5\xbeo 135 do 145 gramov.\n_START_SECTION_\nProizvodnja\n_START_PARAGRAPH_\nPristni kamamber izdelujejo iz nepasteriziranega kravjega mleka, ki ga obdaja tanka u\xc5\xbeitna plast plesni tipa Penicillium candidum in Penicillium camemberti._NEWLINE_Kamamber danes izdelujejo v majhnih okroglih model\xc4\x8dkih, sir pa je skoraj vedno zavit v papir ali ka\xc5\xa1iran v aluminijevo folijo in zapakiran v majhne lesene \xc5\xa1katlice, ki se po obliki prilegajo sir\xc4\x8dku.\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\n\xc4\x8ceprav izdelovanje kamamberja \xc5\xbee od leta 1983 poteka pod nadzorom AOC (Appellation d'Origine Contr\xc3\xb4l\xc3\xa9e) , je kamamber najbolj kopiran sir na svetu. Pristni kamamber prihaja iz Normandije in ga ozna\xc4\x8dujejo s Camembert de Normandie."